Camilla Hersom (RV), 2014-04-29:
Tak for det.
Enhedslisten har fremsat et beslutningsforslag om medicinsk cannabis med tre underpunkter, hvor man opfordrer regeringen til for det første at sikre straffrihed for borgere, der anvender medicinsk cannabis, og for borgere, der dyrker cannabis til eget medicinsk brug, for det andet at undersøge mulighederne for at give udleveringstilladelse til den medicinske cannabis, der produceres og sælges i Holland, og endelig for det tredje at sikre mere klinisk forskning vedrørende medicinsk cannabis.
Jeg vil godt starte med at slå fast, at Det Radikale Venstre er åben over for anvendelse af medicinsk cannabis, hvis det har dokumenteret effekt.
Vi mener, det er afgørende, at man som patient kan få den nødvendige lindring, også hvis man ikke tåler eller ikke reagerer på konventionel medicin.
Men vi har en forpligtelse til at sikre, at det, vi tilbyder danske patienter, er tilstrækkeligt undersøgt.
Alt andet ville være helt uforsvarligt.
Det er vi enige i der er behov for, og som jeg har forstået det, er der allerede gang i flere forsøg både herhjemme og i udlandet, der forhåbentlig kan gøre os klogere på, hvem der i hvilke situationer kan have gavn af medicinsk cannabis.
For så vidt angår mulighederne for at give udleveringstilladelse til den medicinske cannabis, der produceres og sælges i Holland, Bedrocan tror jeg der er tale om, så er det jo allerede en mulighed, der eksisterer i dag.
En læge skal i givet fald begrunde, at det ønskede middel har en gavnlig effekt for den enkelte patient, og oplyse om medicinens effekt, sikkerhed og kvalitet.
Dermed peger pilen igen på behovet for klinisk forskning. Jeg synes dog også, det er væsentligt at fremhæve, at der findes andre eksempler på, at man har givet udleveringstilladelser til lægemidler, altså egentlige lægemidler, der indeholder kunstigt fremstillet cannabinoid – det er de lægemidler, der hedder Marinol og Nabilone – ligesom der er givet udleveringstilladelser til andre former for medicinsk cannabis, også før det blev markedsført i Danmark.
Det, der efterspørges i beslutningsforslaget, er altså muligt, ikke bare i teorien, men i praksis.
Det foregår i dag.
Hvis man har fået medicinsk cannabis ordineret hos en læge, er det jo ikke strafbart.
Hvis man bruger et af de præparater, som er godkendt, og som er muligt at få via en læge, er det jo ikke strafbart at bruge det, heller ikke i Danmark.
Det, man ikke må, er selv at importere det, ligesom man ikke må importere andre receptpligtige medicintyper.
Det, man heller ikke må, er at dyrke cannabis til eget medicinsk forbrug.
Det foreslår Enhedslisten så at ændre.
Men konsekvensen af det vil jo være, at enten kommer folk til at bruge helt almindelig cannabis, altså et rusmiddel, som har mange kendte og alvorlige bivirkninger, til selvmedicinering, eller også vil folk dyrke det samme rusmiddel med henblik på at fremstille deres egen medicin, hvilket vil sætte alle – alle – kendte hensyn til patientsikkerheden over styr.
Radikale Venstre er åben over for anvendelsen af medicinsk cannabis, hvor det har en effekt.
Vi er enige i behovet for mere forskning.
Vi understreger, at rigtig meget af det, der efterspørges, er muligt i dag.
Vi er imod, at man skal tillade dyrkning af et rusmiddel med henblik på selv at udvikle sin medicin.
Vores synspunkt er, at hvis vi skal tage det tilsyneladende potentiale i medicinsk cannabis alvorligt, skal vi stille nøjagtig de samme krav til medicinsk cannabis som til al anden medicin, og vi kan derfor ikke støtte beslutningsforslaget.